Σοκολατένια μπισκότα με καρύδα και αμύγδαλα
Φτιάχνουμε chocolate chip cookies! Αυτά τα σοκολατένια μπισκότα είναι εμπλουτισμένα με καρύδα και πούδρα από αμύγδαλα.
150 γρ. αλεύρι για όλες τις χρήσεις, 1/2 κουτ. γλυκού μαγειρική σόδα, 1/4 κουτ. γλυκού αλάτι, 110 γρ. βούτυρο αγελάδας, σε θερμοκρασία δωματίου, 80 γρ. καστανή ζάχαρη με μαλακή υφή (όχι κρυσταλλική, αλλά αυτή που μοιάζει με άμμο), 70 γρ. λευκή κρυσταλλική ζάχαρη, 1 κουτ. γλυκού εκχύλισμα βανίλιας, 1 μεγάλο αυγό, σε θερμοκρασία δωματίου, 255 γρ. σταγόνες μαύρης σοκολάτας, 90 γρ. τριμμένη ινδική καρύδα, 70 γρ. αμύγδαλα λευκά, αλεσμένα σε σκόνη
Για τα σοκολατένια μπισκότα με καρύδα και αμύγδαλα ξεκινάμε και σε ένα μπολ ανακατεύουμε το αλεύρι, τη μαγειρική σόδα και το αλάτι και αφήνουμε κατά μέρος.Στον κάδο του μίξερ χτυπάμε με το φτερό το βούτυρο, τις δύο ζάχαρες και τη βανίλια μέχρι το μείγμα μας να αφρατέψει αρκετά.Μετριάζουμε την ταχύτητα, προσθέτουμε το αυγό και χτυπάμε μέχρι να ενσωματωθεί.Σταματάμε τη λειτουργία του μίξερ, προσθέτουμε το μείγμα του αλευριού και ανακατεύουμε με ένα κουτάλι για 30 δευτερόλεπτα, μέχρι να ενωθεί το αλεύρι με τα υπόλοιπα υλικά.Τέλος, προσθέτουμε τις σταγόνες σοκολάτας, την ινδική καρύδα και την αμυγδαλόσκονη και ανακατεύουμε για λίγα δευτερόλεπτα. Καλό είναι σε αυτό το σημείο να βάλουμε τη ζύμη στο ψυγείο να «ξεκουραστεί» για τουλάχιστον 3 ώρες, σκεπασμένη με αλουμινόχαρτο ή μεμβράνη.Προθερμαίνουμε τον φούρνο στους 180°C, στον αέρα.Αφού βγάλουμε τη ζύμη από το ψυγείο, τη μοιράζουμε σε μπαλίτσες των 90 γρ. (βγαίνουν 9 μπαλίτσες) και τις τοποθετούμε σε μια λαμαρίνα στρωμένη με αντικολλητικό χαρτί, προσέχοντας να έχουν αρκετή απόσταση η μία από την άλλη.Πιο απλά, μπορούμε να μην πλάσουμε μπαλίτσες, αλλά να πάρουμε δόσεις από το μείγμα με ένα κουτάλι. Μπορούμε να φτιάξουμε και μικρότερα cookies, αλλά θα πρέπει να προσέξουμε να τα ψήσουμε λιγότερα λεπτά.Ψήνουμε για 10-13 λεπτά.Aφήνουμε τα cookies να κρυώσουν εντελώς (καλύτερα πάνω σε σχάρα) και τα φυλάσσουμε σε αεροστεγές δοχείο.
Αλεύρι (ζύμες),Βούτυρο,Ζάχαρη,Κεράσματα